1. melléklet a 10/2020. (IX. 10.) önkormányzati rendelethez

**Pályázati szabályzat**

Az önkormányzati vagyon elidegenítése, használatba adása, továbbá más módon történő hasznosítása jelen mellékletben foglalt szabályoknak megfelelően zárt borítékos pályázat útján történhet.

1.) A Képviselő-testület határozatában és a pályázati felhívásban köteles kellő részletességgel megnevezni azt az önkormányzati vagyont, melyet elidegeníteni, használatba adni, illetve más módon kíván hasznosítani.

Ingatlanok esetében kötelező megjelölni:

• helyrajzi számot,

• ingatlan fekvését (utca, házszám, belterület vagy külterület),

• közművesítettséget,

• beépítési százalékot (amennyiben beépítetlen terület),

• tulajdoni lapra terhelt és terhelendő jogokat,

• ingatlan forgalomképességét,

• hasznosítási célt,

• forgalmi értéket/minimális használati díjat.

Immateriális javak esetében kötelező megjelölni:

• a vagyoni értéket megtestesítő jog forgalmi értékét,

• a vagyoni értéket megtestesítő jog terjedelmét,

• a vagyoni értéket megtestesítő jog alapját,

• a vagyoni értéket megtestesítő joggal való rendelkezés korlátait.

Értékpapírok esetében kötelező megjelölni:

• az értékpapír jellegét,

• forgalmi értékét,

• az általa megtestesített jog terjedelmét,

• átruházás esetén az átruházás módját.

A pályázati felhívást Mátraszőlős Község Önkormányzata honlapján (www.matraszolos.hu) kell közzétenni, illetve országos napilapban vagy helyi lapban megjeleníthető, kivéve zártkörű versenyeztetés esetén.

2.) A pályázati felhívásban rögzíteni kell a pályázat tárgyát, az ajánlati biztosíték mértékét és befizetésének módját (adott esetben), a beadási határidőt, az elbírálás időtartamát, a kiértesítés módját, az előnyben részesítés feltételeit, a további információk beszerzésének feltételeit, valamint a pályázat formai követelményeit.

A pályázat tárgya az 1. pontban felsorolt vagyontárgyak megjelölését foglalja magában. Az ajánlati biztosíték nem lehet több a vagyontárgy forgalmi értékének 10%-ánál, de nem lehet kevesebb a vagyontárgy forgalmi értékének 1%-ánál. A befizetés módjánál meg kell jelölni, hogy az önkormányzat bankszámlájára való átutalás, a pénztárban történő befizetés vagy mindkét mód elfogadható-e.

A beadási határidőt úgy kell megjelölni, hogy legalább 15 nap álljon a pályázók rendelkezésére a pályázat megjelenésétől számítva.

A kiértesítésnél meg kell határozni, hogy a döntéstől számított hány napon belül, illetve postán, faxon, elektronikus úton történik-e.

Az előnyben részesítés feltételeit objektív szempontok szerint kell összeállítani oly módon, hogy az ne sértse az esélyegyenlőség, egyenlő bánásmód és versenyző piac alapelveit. Előnyben részesíteni különösen azt a pályázót lehet, aki a legmagasabb ellenértéket ajánlja meg, legrövidebb határidőn belül teljesíti a kifizetést vagy a leghosszabb ideig kívánja az adott vagyontárgyat használni.

A pályázati felhívásban fel kell tüntetni, hogy a pályázó saját költségére és felelősségére melyik ügyintézőnél szerezhet be további információkat a pályázat tárgyáról. Az ügyintéző nevén túl meg kell adni a hivatali telefonszámot, illetve e-mail címet.

A pályázati felhívásban fel kell tüntetni a következőket: ajánlatkérő javasolja, hogy a későbbi jogviták elkerülése céljából a fentieken túl a pályázó saját felelősségére és költségére szerezzen be minden olyan további kiegészítő információt a pályázat tárgyáról, amely a befektetési, vásárlási szándék körültekintő megalapozásához szükséges lehet.

A pályázat formai követelményeinek az eljárás tisztaságát kell biztosítaniuk, túlzott vagy lehetetlen előírás érvényesítése tilos. Formai követelmény lehet különösen az ajánlat kötése, oldalszámozása, személyazonosságra és fizetési képességre vonatkozó iratmásolat becsatolása, a pályázat tárgyával kapcsolatos nyilatkozat megtétele.

3.) A pályázatokat zárt, a pályázati felhívásban megadott jelszó vagy azonosító kivételével jelzés nélküli borítékban kell benyújtani az előírt határidőig a Mátraszőlősi Közös Önkormányzati Hivatalba. A pályázatok bontására a pályázati felhívásban megjelölt időpontban kerülhet sor. A pályázatok bontására a Képviselő-testület jogosult. A döntésre a pályázatok bontásától számított 30 nap áll rendelkezésre, mely egy alkalommal legfeljebb 15 nappal meghosszabbítható. A döntésről valamennyi pályázót értesíteni kell a pályázati felhívásban meghatározottak szerint. Bármelyik pályázó kérésére a nyertes pályázat adatairól felvilágosítást kell adni a kérés beérkezésétől számított 15 napon belül. Felvilágosítást kérni a döntésről való hivatalos értesüléstől számított 30 napon belül lehet.

Érvénytelen a pályázat, ha:

• az előírt formai követelményeknek nem felel meg,

• a pályázó az ajánlati biztosítékot nem vagy nem megfelelő mértékben fizette meg,

vagy

• a pályázó pályázatát az előírt határidő lejárta után nyújtja be.

Eredménytelen pályázati eljárás esetén az eljárás a Képviselő-testület döntése alapján megismételhető.

Eredményes pályázat esetén a pályázó kiértesítését követő 15 nap áll rendelkezésre a pályázatban megjelölt hasznosítási cél elérésére irányuló szerződés megkötésére.

Amennyiben a nyertes pályázó kiértesítését követő 15 napon belül önhibájából nem köti meg a pályázatban megjelölt hasznosítási cél elérésére irányuló szerződést, úgy a tulajdonosi jogok gyakorló jogosult a pályázati eljárást eredménytelennek nyilvánítani.